ขยับดอกเบี้ยบ้าน0.25%
&#8220;กสิกรไทย&#8221; คาดอีก 1 เดือน ดอกเบี้ยบ้านคงที่ขยับขึ้นไม่เกิน 0.25% หลังต้นทุนดอกเบี้ยขึ้นไปยืนรอ
18 ก.ค. 2554

“กสิกรไทย” คาดอีก 1 เดือน ดอกเบี้ยบ้านคงที่ขยับขึ้นไม่เกิน 0.25% หลังต้นทุนดอกเบี้ยขึ้นไปยืนรอ
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย กล่าวว่า เชื่อว่าอีก 1 เดือนข้างหน้าธนาคารพาณิชย์น่าจะปรับขึ้นดอกเบี้ยที่อยู่อาศัยแบบคงที่ไม่เกิน 0.25% เพราะต้นทุนดอกเบี้ยปรับขึ้นไปแล้ว หลังจากดอกเบี้ยนโยบายปรับขึ้นต่อเนื่อง และล่าสุดก็ปรับขึ้นอีก 0.25% แต่ดอกเบี้ยที่อยู่อาศัยแบบคงที่ยังไม่ได้ปรับขึ้น
อย่างไรก็ดี จนถึงขณะนี้ยังไม่มีธนาคารพาณิชย์รายใดปรับดอกเบี้ยขึ้นเพราะกลัวจะสูญเสียตลาด ที่ผ่านมาประมาณไตรมาสแรกธนาคารได้ปรับขึ้นดอกเบี้ยที่อยู่อาศัยแบบคงที่ ปรากฏยอดสินเชื่อลดลงมาก เนื่องจากคู่แข่งไม่มีการปรับดอกเบี้ย ดังนั้นหากขณะนี้ธนาคารจะปรับขึ้นดอกเบี้ยก็ต้องติดตามตลาดด้วย
นายชาติชาย กล่าวว่า ตลาดสินเชื่อที่อยู่อาศัยแข่งขันกันรุนแรง ฉะนั้นแม้ดอกเบี้ยจะอยู่ในช่วงขาขึ้น แต่ผู้ซื้อบ้านก็ยังได้เห็นดอกเบี้ย 0% ประมาณ 6-9 เดือน รวมทั้งดอกเบี้ยแบบคงที่ระยะเวลา 1-3 ปี เป็นมาตรฐานดอกเบี้ยที่อยู่อาศัยที่ต้องมีดอกเบี้ยแบบคงที่ให้ลูกค้าเลือก“การแข่งขันดอกเบี้ย แข่งขันเรื่องราคา ยังมีต่อเนื่อง ทุกคนอยากได้ฐานสินเชื่อบ้าน ทำให้เกิดการแข่งขันมากกว่าความเป็นจริง ฉะนั้นใครอยากซื้อบ้านตอนนี้ควรซื้อเลย เพราะดอกเบี้ยยังถูกอยู่” นายชาติชาย กล่าว
นางรัชนี นพเมือง ผู้ช่วยผู้จัดการใหญ่ ธนาคารกรุงเทพ กล่าวว่า ธนาคารจะยังไม่เปลี่ยนแปลงดอกเบี้ยที่อยู่อาศัยแบบคงที่ในตอนนี้ เนื่องจากขณะนี้ผู้ซื้อที่อยู่อาศัยโดยเฉพาะตลาดคอนโด มิเนียมเริ่มซบเซา ซึ่งยังไม่ทราบสาเหตุที่แท้จริง แต่ที่อยู่อาศัยในแนวราบยังไปได้ดี
“ตอนนี้สินเชื่อบ้านน่าจะเหมือนเดิม ไม่มีอะไรเปลี่ยนแปลง เพราะต้องดูร่วมกับฝ่ายผลิตภัณฑ์ด้วย” นางรัชนี กล่าว
ปัจจุบันดอกเบี้ยที่อยู่อาศัยแบบคงที่ของธนาคารกรุงเทพ สำหรับผู้กู้วงเงิน 1-5 ล้านบาท หากเป็นแบบแรก ปีแรกดอกเบี้ยคงที่ 2.9% จากนั้นลอยตัวอิงดอกเบี้ยเงินกู้ลูกค้าชั้นดี (เอ็มแอลอาร์) ลบ 0.25% ส่วนแบบที่สอง 2 ปีแรกดอกเบี้ยคงที่ 4.9% จากนั้นเอ็มแอลอาร์ลบ 0.25%ขณะที่ธนาคารกสิกรไทยมีดอกเบี้ยคงที่ 3 แบบ แบบแรกดอกเบี้ยคงที่ปีเดียว 2.5% แบบที่สองดอกเบี้ยคงที่ 2 ปีแรก 4.5% และแบบที่สามดอกเบี้ยคงที่ 3 ปีแรก 5.25%
นอกจากนี้ ธนาคารกสิกรไทยยังมีแคมเปญช่วยแบ่งเบาภาระลูกค้าในช่วงที่ดอกเบี้ยและค่าครองชีพปรับตัวสูงขึ้น ด้วย “สินเชื่อบ้านมหัศจรรย์สะท้านโลก 0% ยกกำลังสาม” ให้ลูกค้าที่สมัครใช้บริการสินเชื่อบ้านกสิกรไทยได้รับสิทธิประโยชน์ 3 อย่าง อย่างแรก คือ ลูกค้าทุกรายจะได้รับอัตราดอกเบี้ยพิเศษ 0% ใน 6 เดือนแรก และส่วนลดดอกเบี้ยพิเศษทั้งดอกเบี้ยคงที่และลอยตัวในเวลาที่เหลือ
อย่างที่สอง ลูกค้าที่ได้รับวงเงินอนุมัติตั้งแต่ 5 แสนบาทขึ้นไปจะได้รับสิทธิลุ้นดอกเบี้ย 0% สูงสุด 30 ปี จำนวน 5 รางวัล และอย่างที่สาม ลูกค้าทุกรายจะได้รับสิทธิลุ้นดอกเบี้ย 0% ตามความเสี่ยง โดยลูกค้าผู้โชคดีจะได้รับแพ็กเกจประกันอัคคีภัยและประกันโจรกรรมนาน 30 ปี อีก 5 รางวัล โดยกสิกรไทยคาดว่าจะปล่อยกู้ได้ถึง 3 หมื่นล้านบาท